NOVOŤ. Súrodenecké dvojice v športe nie sú ničím výnimočné. Z tých najznámejších môžeme spomenúť bratov Saganovcov, sestry Williamsové alebo boxerských súrodencov Kličkovcov.
Na Orave ich máme tiež niekoľko. Bratská trojica Michlíkovcov z Novote však patrí medzi unikát. Venujú sa futbalu i florbalu a hrávajú za rovnaké kluby.
Snažili sa vyrovnať susedom
Najstarší Dávid má 23 rokov, Dominik o rok menej a Šimon 16 rokov. Výborne sa dopĺňajú, panuje medzi nimi dobrá nálada a zdravá súťaživosť.
"Trávime spolu veľa voľného času," hovorí najstarší Dávid. "Rozumieme si v športe, ale aj v súkromí. Každý sme však iný. Ja som bojovný typ, Dominik je rýchly a obratný a Šimon je takisto rýchly a šikovný."